«ЩыIащ апхуэдэ зэман»
Налшык дэт Лъэпкъ музейм апхуэдэ фIэщыгъэ иIэу къыщызэIуахащ пасэ зэманым къалащхьэм и теплъэу щытам и щыхьэт сурэтхэм я гъэлъэгъуэныгъэ гъэщIэгъуэн. И сурэт гъэтIылъыгъэхэр и гуапэу музейм къритащ Ставрополь щIыналъэм и СурэтыщIхэм я зэгухьэныгъэм хэт Кузнецовэ Наталье.
Светланэ къыщалъ-хуащ икIи къыщыхъуащ Налшык, Краснодар и художественнэ училищэр къиухащ. Илъэс 20-кIэ Лъэпкъ музейм щылэжьащ гъэлъэгъуэныгъэхэр къызэзыгъэпэщ сурэтыщIу.
Утыку кърахьа лэжьыгъэхэм яхэтщ уни 8-м я макетхэр. СурэтыщIым зэрыжиIэмкIэ, абыхэм ухуэныгъэ-хэр зэрыщыт дыдэм хуэдэу къищу аракъым, атIэ а теплъэхэм кърат гупсысэхэр, къапкърыкI къарур яхэгъэпщкIуащ. Музейм и пэшым щыплъагъу сурэтхэм къищ ухуэныгъэхэм я нэхъыбэм я проектхэр зыщIыгъар КъБКъУ-м и инженер-техникэ факультетыр къэзыуха Битокъу Владиславщ. Зэман зэхуэмыдэхэм абы и къалэмыпэм къыпыкIащ унэхэм, IуэхущIапIэхэм, нэгъуэщIхэми я проектхэр. ВДНХ-м и союзпсо гъэлъэгъуэныгъэхэм Къэбэрдей-Балъкъэрым къыбгъэдэкIыу хэтащ ар, транспорт управленэм и дизайнер бюром и унафэщIу щытащ. Владислав и IэдакъэщIэкIхэм набдзэгубдзаплъэу еплъ дэтхэнэми и гум къыщыушынущ гукъэкIыж IэфIхэр, унэхэр зымылъэгъуахэми ахэр ягу зэрыдыхьэнум шэч хэлъкъым.
«ЩыIащ апхуэдэ зэман» гъэлъэгъуэныгъэм апхуэдэуи къыщыхьащ Урысеймрэ КъБР-мрэ я СурэтыщIхэм я зэгухьэныгъэм, Урысей Ипщэм и пленэристхэм я «Колесо» зэгухьэныгъэм хэт, Сочэ къалэ илъэс къэс щекIуэкI дунейпсо пленэрым и къэпщытакIуэ гупым я унафэщI Дзэгъэл Iэуес и лэжьыгъэхэри.
Гъэлъэгъуэныгъэм хэтщ Налшык къалэм и тхыдэр къэзыгъэлъагъуэ унэхэр, уэрамхэр, фэеплъхэр, нэгъуэщIхэри. Апхуэдэуи музейм и гъэтIылъыгъэхэм къахохъуэ: ар егъэджакIуэ Доценкэ Л. Ф. и гъащIэмрэ и гуащIэмрэ къэзыгъэлъагъуэ дэфтэрхэрщ.
Выставкэр зэзыгъэлъагъуну хуейхэм апхуэдэ Iэмал яIэнущ щэкIуэгъуэм и 2 хъуху.
ИСТЭПАН Залинэ.
Сурэтхэр КЪАРЕЙ Элинэ трихащ.
